Madonsela geskok oor OB-gyselaarsdramaPolisiebeamptes Maandag buite die kantoor van die Openbare Beskermer. Foto: Twitter via @PublicProtector Thuli Madonsela, die openbare beskermer (OB), het Dinsdag gesê sy is verstom en geskok deur die optrede van ŉ groep betogers wat Maandag haar kantoor bestorm en personeellede gyselaar gehou het. Die aktiviste wat Madonsela se kantoor in Pretoria ingeval het, eis dat die OB ondersoek hoe R3,2 miljard gedurende die apartheidsjare na bewering by die Suid-Afrikaanse Reserwebank gesteel is. Volgens EWN is die aktiviste lede van die Black First Land First-beweging. Brig. Vishnu Naidoo, woordvoerder van die polisie, het aan Maroela Media bevestig dat 25 mans en een vrou in hegtenis geneem is op aanklagte van betreding. Hulle sal na verwagting Dinsdag in die hof verskyn. Die betogers het na bewering veiligheidspersoneel by die ingang na die OB-kantoor oorrompel en oor die ontvangstoonbank gespring om toegang tot die kantoor te verkry. Madonsela het in ŉ verklaring gesê die betogers het personeellede geïntimideer en vier van hulle gyselaar geneem. “Hoewel aanvanklike berigte beweer het dat die groep petrol by hulle gehad het, het dit intussen aan die lig gekom dat dit eintlik ŉ vloeistof was wat hulle op hul plakkate gebruik het. Die polisie is ontbied en die situasie is in bedwang gebring met talle wat in hegtenis geneem is.” Madonsela, wat ten tyde van die voorval in Johannesburg was om liefdadigheidswerk te doen, het beklemtoon dat die groep nie klaers is in die saak wat hulle beweer hulle verteenwoordig nie. “Die ondersoek is aangevra deur adv. Paul Hoffman van die Instituut vir Verantwoordbaarheid vir Suidelike Afrika en Hoffman, as die klaer, word deurentyd op die hoogte gehou van die vordering van die ondersoek,” het Madonsela gesê. Polisiebeamptes Maandag buite die kantoor van die Openbare Beskermer. Foto: Twitter via @PublicProtector “Dit is belangrik om dit duidelik te maak dat die ondersoek geen apartheidsmisdaad of diefstal kan ondersoek nie omdat dit buite die mandaat van die OB val. Die OB is eers in Oktober 1995 op die been gebring en het dus nie die magte om iets te ondersoek wat voor die instansie se bestaan gebeur het nie. “Die ondersoek kyk wel na die beweerde versuim van die demokratiese regering om tussen 1998 en 2003 die raad van ŉ afgetrede Britse intelligensiebeampte te volg om na ŉ beweerde lening van R3,2 miljard te kyk wat glo deur die Suid-Afrikaanse Reserwebank aan Bankorp gegee is. Hierdie ondersoek gaan steeds voort.” Madonsela het gesê daar sal berading aan getraumatiseerde personeellede gegee word.